Alternattiva Demokratika qalet li huma meħtieġa deċiżjonijiet urġenti dwar l-ilma tal-pjan u saħqet li jekk jibqa’ ma jsir xejn mhu se jibqa’ xejn x’jiġi protett. Iċ-Chairperson ta’ Alternattiva Demokratika, Arnold Cassola, qal li meta wieħed iqis ir-riżorsi tal-ilma ras għal ras, Malta hu l-10 pajjiż l-aktar nieqes mill-ilma fid-dinja. Spjega li d-disa’ pajjiżi li għandhom nuqqas ta’ ilma aktar minn Malta huma kollha pajjiżi b’deżert fil-konfini tagħhom. Il-Professur Cassola wera tħassib li f’Malta qed jittella’ mill-ilma tal-pjan id-doppju tal-ilma li tipprovdi n-natura permezz tax-xita. Qal li jekk kollox se jibqa’ kif inhu, f’anqas minn 20 sena l-ilma tal-pjan se jispiċċa. F’konferenza tal-aħbarijiet quddiem il-fabbrika tal-Coca Cola fil-Marsa, Alternattiva Demokratika qalet li mhux aċċettabbli li kif ġie rappurtat 40 fil-mija tal-ilma li tuża din il-kumpanija jittella’ mill-ilma tal-pjan, mingħajr ħlas. Qalet li fost id-deċiżjonijiet urġenti li jridu jittieħdu biex l-ilma tal-pjan ikun regolat aħjar hemm il-ħtieġa li l-industirja ma tibqax tagħmel użu dirett minn dan ir-riżors, la bi ħlas u wisq anqas mingħajr ħlas. Alternattiva Demokratika saħqet ukoll fuq il-ħarsien tal-ilma tal-pjan mill-kontaminazzjoni minn pesticidi, fertilizzanti artifiċjali u drenaġġ mill-irziezet.